SKRIFTLIG FORESPØRGSEL P-3372/00

af Antonios Trakatellis (PPE-DE) til Kommissionen

(25. oktober 2000)

Om: Statsstøtte og bevarelse af flyselskabet Olympic Airways A/S

Ifølge offentliggørelser i den græske og internationale presse er Olympic Airways i dag ved at gå konkurs til trods for den særbehandling, som selskabet har nydt godt af i henhold til fællesskabsbestemmelserne, og de forsøg, der er blevet gjort på at redde selskabet, først gennem omstruktureringsplanen fra 1994, der mislykkedes, og derefter gennem det reviderede omstruktureringsprogram fra 1998.

I betragtning af, at den græske regering var ansvarlig for udarbejdelsen og gennemførelsen af de to redningsprogrammer for Olympic Airways, bedes Kommissionen besvare følgende:

1. Hvilke af de forudsætninger og forpligtelser, som var indeholdt i beslutning 1999/332/EF(1) om støtte fra den græske stat til Olympic Airways A/S, er ikke blevet overholdt af den græske regering?

2. Har Grækenland indgivet en beretning til Kommissionen, sådan som det var forpligtet til inden udgangen af oktober 2000, hvad angår opfyldelsen af samtlige forpligtelser, som det var blevet pålagt med henblik på at sikre, at støtten var i overensstemmelse med reglerne, og hvad angår gennemførelsen af omstruktureringsprogrammet? I hvor høj grad svarede de opnåede resultater til de forventninger med hensyn til omkostninger og produktivitet, der var fastsat i den ovennævnte beslutning?

3. Er hele den anden støtteportion blevet udbetalt, selvom målene fra det reviderede program ikke er blevet nået, og hvilke muligheder har de græske myndigheder for at forelægge Kommissionen et tredje program for det pågældende selskab til godkendelse, og med hvilken tidsplan?

4. Hvem bærer ansvaret for, at Olympic Airways er rutsjet ned i denne økonomiske afgrund, har lidt så store tab og fået så alvorlige administrative problemer, og hvem er skyld i, at der i den grad er blevet ødslet med statens penge og skabt så store underskud på de græske skatteyderes bekostning?

5. Hvor store beløb i statsstøtte under forskellig form har Olympic Airways i løbet af de sidste otte år modtaget, og hvilke konsekvenser har selskabets driftsunderskud haft for det græske statsbudget i denne periode?

6. Er Kommissionens tjenestegrene i færd med at behandle en klage over Olympic Airways på grund af konkurrenceforvridning eller udnyttelse af dominerende stilling inden for flytransportsektoren?

(1) EFT L 128 af 21.5.1999, s. 1.

Svar afgivet på Kommissionens vegne af Loyola de Palacio

(30. november 2000)

Kommissionen godkendte i 1994 en støttepakke til Olympic Airways på over 500 000 mio. GRD til gennemførelse af en omstruktureringsplan, idet en række betingelser skulle opfyldes. Der blev i 1998 atter bevilget samme støttebeløb i forbindelse med en revideret omstruktureringsplan.

Kommissionen er underrettet om de vanskeligheder, som Olympic Airways har været udsat for, samt om den græske regerings hensigt om at lade selskabet privatisere. Imidlertid er den rapport, der skulle udfærdiges om opfyldelsen af de betingelser, der er knyttet til Kommissionens beslutning nr. 1999/332/EF af 14. august 1998 om støtte fra den græske stat til Olympic Airways, endnu ikke indgivet. I stedet har den græske regering anmodet Kommissionen om at udsætte sin beslutning om betaling af sidste rate af kapitaludvidelsen på 7 800 mio. GRD.

Kommissionen vil foretage en fornyet gennemgang af selskabets omstruktureringsplan i lyset af statsstøttereglerne. I forbindelse hermed vil man være nødsaget til at tage hensyn til eventuelle konkurrenceforvridende virkninger af en fortsat statsstøtte til eller fortrinsbehandling af Olympic Airways.